钦定古今图书集成/历象汇编/岁功典/第059卷 > 秋兴八首 前人
## 钦定古今图书集成/历象汇编/岁功典/第059卷 > 秋兴八首 前人

玉露凋伤枫树林。巫山巫峡气萧森。江间波浪兼天
涌。塞上风云接地阴。丛菊两开他日泪。孤舟一系故
园心。《寒衣》处处催刀尺。白帝城高急暮砧。

夔府孤城落日斜，每依北斗望京华。听猿实下三声
泪，奉使虚随八月槎。画省香炉违伏枕，山楼粉堞隐
悲笳。请看石上藤萝月，已映洲前芦荻花。

千家山郭静朝晖，日日江楼坐翠微。信宿渔人还泛
泛，清秋燕子故飞飞。匡衡抗疏功名薄，刘向《传经》心
事违。同学少年多不贱，五陵裘马自轻肥。

闻道长安似奕棋，百年世事不胜悲。王侯第宅皆新
主，文武衣冠异昔时。直北关山金鼓振，征西车马羽
书迟。鱼龙寂寞秋江冷，故国平居有所思。

蓬莱宫阙对南山，承露金茎霄汉间。西望瑶池降王
母，东来紫气满函关。云移雉尾开宫扇，日绕龙鳞识
圣颜。一卧沧江惊岁晚，几回青琐点朝班。

瞿唐峡口曲江头，万里风烟接素秋。花萼夹城通御
气，芙蓉小苑入边愁。朱帘绣柱围黄鹄，锦缆牙樯起
白鸥。回首可怜歌舞地，秦中自古帝王州。

昆明池水汉时功，武帝旌旗在眼中。织女机丝虚夜
月，石鲸鳞甲动秋风。波漂菰米沉云黑，露冷莲房坠
粉红。关塞极天唯鸟道，江湖满地一渔翁。

昆吾御宿自逶迤，紫阁峰阴入渼陂。香稻啄馀鹦鹉
粒，碧梧栖老凤皇枝。佳人拾翠春相问，仙侣同舟晚
更移。彩笔昔曾干气象，白头吟望苦低垂。